text: Kraftig røg, mange brandfolk - silobrand blev hurtigt slukket
  19 april 2019 kl. 06.27
  Trekantområdets Brandvæsen sendte skærtorsdag kort før midnat et stort opbud af mandskab og køretøjer til forbrændingsanlægget i Kolding, hvor der var gået ild i en silo.
  Brandmandskabet fik dog hurtigt kontrol over branden, der så mere voldsom ud, end den var, oplyser Sydøstjyllands Politi fredag morgen til TV SYD.
  Forbrændingsanlægget ligger på Bronzevej nær Ny Esbjergvej og motorvejen og kan ses fra det meste af Kolding, hvorfor mange trods aftenmørket kunne følge røgudviklingen - men der var ifølge politiet ikke umiddelbart fare for mennesker eller andre bygninger.
  Årsagen til, at der opstod ild i siloen, er ukendt - men skal nu undersøges nærmere.
  Se mere på LocalEyes.dk
  